  Виталий Пронин Австриын ортчем егитъёслэн Олимпиадаязы пыриськем спортсменъёсты валлян ас дораз пумитаз Россилэн Президентэз Дмитрий Медведев. Соос пӧлын вал Удмуртиысь нылъёс: биатлонистка Ульяна Кайшева но фигуристка Елизавета Туктамышева.Толон ӵукна Можга вокзалын берыктӥськон интыез ик ӧй вал. Городлэн йырыз Сергей Пантюхин, журналистъёс но Ульяна Кайшевалэн ӵыжы-выжыосыз чидатэк витизы спортсменлэсь бертэмзэ. Егитъёслэн нырысетӥ Олимпиадаысьтызы можга нылаш зарни, азвесь но туй медальёсын вуиз.- Ӧй малпа вал, Удмуртиын таӵе кезьыт шуыса, - поездысь васькемез бере ик дырекъяны кутскиз Ульяна Кайшева. - Олимпиадае вуылэме уйвӧт выллем. Интыязы но, сюдӥзы но туж ӟеч, мынон-ветлон сюресмы гинэ ӧжытак кузьгес вал, вань спортсменъёсты автобусэн нуллӥзы.Ульяналэсь стартэ потамзэ сюлмаськыса учкизы анай-атаез, ӵыжы-выжыосыз. Угось кунгож сьӧры кошкемез бере нылаш ӝожтӥськем вылэм, тазалыкез чутэ шуыса. Атаез Николай Михайлович куректыны ӧдъям: сонякеме мыныса, стартэ потытэк, кылёз шат? Сюлмаськемез токма луэм. Юн сямо нылаш, вань стартъёсы потаса, медаль басьтӥз. Одӥгезлы ӧпкеле: эстафетаын янгышаз. Россиысь командалэсь азвесь медальзэ соку талазы.- Трос ӵошатсконъёсы потаме бере шӧдӥ ни, монэн маке умойтэм луэ ке, вожпотонэ эшшо но золгес пуроме, - веранзэ азьланьтэ Ульяна. - Умойтэм малпанъёсме, висёнъёсме йырысьтым палэнтыса, кужмогес луыны тыршисько.Россилэн Президентэныз пумиськылэмзэ но Ульяна Кайшева кематэк уз вунэты. Дмитрий Медведев оскемзэ вераз, та егитъёслэн нимъёссы матэктӥсь Олимпиадаосын ӵем гинэ кылӥськозы шуыса.Инсбруке вуылэм спортсменъёслэн нимынызы вераськиз Глазовысь Елизавета Туктамышева. Зэм, али со Санкт-Петербургын улэ-дышетске. Фигуристкалэн тужгес бадӟым малпанэз - 2014-тӥ арын Сочиын ортчоно Олимпиадае пыриськон. Пусйыны кулэ, Инсбрукын ортчем Олимпиадаысь Россиысь спортсменъёс 16 медаль вайизы - 5 зарни, 4 азвесь, 7 туй. Удмуртиысь спортсменъёсмы кыкназы азьысь кык зарни, азвесь но туй медальёс басьтӥзы.Валентина ЕМЕЛЬЯНОВА. Теги: Глаз ДмитрийМедведев Можга  